Kim Behnke (FRI), 2001-01-18:
Ja, tak til hr. Ole M. Nielsen for velvilje.
Jeg har selv lavet ændringsforslag til finanslov ganske mange gange, som gik ud på, at lige præcis denne omkostning til Handelsflådens Velfærdsråd skulle bortfalde, så et synspunkt om ikke at gøre det vil unægtelig kunne afstedkomme ganske mange komiske bemærkninger.
Når vi så kigger på forslaget, som det ligger i dag, synes vi, at det er aldeles rimeligt, at denne statsudgift bortfalder.
Der er ikke længere noget sagligt belæg for, at staten skal afholde disse udgifter, og kigger man på de teknologiske muligheder i dag, så er de betydeligt bedre, end de var for år tilbage.
Man behøver ikke længere i vore dage at distribuere videobånd, man kan enten gøre det, at man distribuerer tingene elektronisk, så de, som det hedder på nudansk, downloades på en computer, og man ser tingene på den, og man kan distribuere det på DVD-skiver og på andet billigt optagemedie.
Så omkostningerne behøver ikke være så store i dag, som de har været tidligere.
Oven i købet kan man i dag distribuere meget mere fjernsyn og radioudsendelser osv., end man har kunnet tidligere, og langt de fleste vil med en Internetopkobling kunne se tv-aviser og den slags nyhedsudsendelser umiddelbart efter, at de har været vist i det ordinære fjernsyn.
Så det er en anden tid, vi lever i i vore dage.
Men vi anerkender behovet for, at søfarende, som befinder sig på den anden side af jordkloden, kan følge med i, hvad der foregår i Danmark, og hvor SF var hurtige til at erklære, at det her måtte rederne så tage på sig, så er det egentlig vores opfattelse, at her er en velegnet opgave, som de faglige organisationer for de søfarende kan tage på sig.
Fagbevægelsen har store problemer med at argumentere for, hvorfor folk overhovedet skal være medlem af en fagforening i vore dage.
Her var faktisk en opgave, som kunne dokumentere behovet for, at man er medlem af en faglig organisation for de søfarende, nemlig at det var en del af medlemskontingentet, at man påtog sig den her opgave.
Når jeg ser på de formuer, der er akkumuleret i fagbevægelsen, så skulle det ikke være noget som helst problem at finansiere den her ordning.
Men sådan rent samfundsøkonomisk kan man selvfølgelig godt fra rederne synes, at Folketinget går i små sko. Rederierne sejler 15 mia. hjem til Danmark om året, og så vil vi ikke engang kvittere ved at give for 4,9 mio. kr. tv-betjening af deres medarbejdere.
Ja, så kan der jo heller ikke argumenteres for, hvorfor vi skal bruge mellem 3 og 4 mio. kr. om året på Det Arnamagnæanske Institut, og det har vi gjort siden midten af 1960'erne.
For de søfarende kan med rette spørge, hvorfor der er nogen, der skal sidde og pille i de gamle islandske sagaer og har gjort det siden midten af 1960'erne, når de ikke kan få lov til at få nyhedsbetjening.
Vi håber, at det her bliver et af mange, ja, forhåbentlig hundredvis af forslag fra regeringen, med forslag til konti og bevillinger, der glider ud af finansloven ud fra den forudsætning, at de ikke er livsnødvendige, for at vores velfærdssamfund kan opretholdes.
Så vi skal nok støtte forslaget, og vi håber, at resultatet bliver, at de faglige organisationer for de søfarende påtager sig denne meget væsentlige opgave, nemlig at servicere deres medlemmer med nyheder fra Danmark.